Et lille lavtryk bevæger sig fra nord mod syd lige nordvest om Danmark, og det udløser en del blæst hen over landet. Blæsten kommer først fra vest og nordvest, og i løbet af onsdagen vil vinden dreje til det kolde nordøst, men stadig være meget kraftig. - Der venter barskt vejr det næste døgns tid med kraftig blæst, sne og frost og sidst på onsdagen måske endda med snefygning. fortæller Peter Tanev fra TV 2 Vejret. Det meste af aften- og nattetimerne vil der kunne komme vindstød af stormende kuling langs den jyske vestkyst. Enkelte steder måske også vindstød af stormstyrke. Samtidig vil der i aften og i nat være risiko for sne- eller sludbyger - især i den vestlige del af landet. Derudover kan vi lokalt have let frost og dermed også pletvis glatte veje. Onsdag vil lavtrykket give slud- og snebyger mange steder. Temperaturen vil ligge lige omkring eller lidt over frysepunktet. - Ud på eftermiddagen er muligheden for sne- og sludbyger nok størst i den sydøstlige del af landet, og det er også her, at nedbøren kan blive kraftigst, siger Peter Tanev. På Bornholm forventes det meste af nedbøren at falde som slud eller regn.

Opsummering:
Risiko for vindstød af helt op til stormstyrke i forbindelse med et lavtryk på vej uden om Danmark.